นายกรัฐมนตรี หารือนายกรัฐมนตรีคิชิดะของญี่ปุ่น ในโอกาสเข้ารับตำแหน่ง ฝ่ายญี่ปุ่นยืนยันกระชับความสัมพันธ์และเชื่อมั่นนายกรัฐมนตรีไทย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม หารือทางโทรศัพท์กับนายคิชิดะ ฟูมิโอะ (H.E. Mr. Kishida Fumio) นายกรัฐมนตรีญี่ปุ่น ในโอกาสที่นายคิชิดะ ฟูมิโอะ เข้ารับตำแหน่งนายกรัฐมนตรีญี่ปุ่น ซึ่งฝ่ายญี่ปุ่นเป็นผู้ทาบทามการหารือครั้งนี้ โดยนายกรัฐมนตรีแสดงความยินดีกับนายกรัฐมนตรีญี่ปุ่นที่ได้รับชัยชนะจากการเลือกตั้ง รัฐบาลไทยพร้อมร่วมมือกับนายกรัฐมนตรีคิชิดะและรัฐบาลญี่ปุ่น เพื่อส่งเสริมความเป็นหุ้นส่วนทางยุทธศาสตร์ไทยญี่ปุ่นรอบด้าน โดยในปีหน้าไทยและญี่ปุ่นจะครบ 135 ปีการสถาปนาความสัมพันธ์ทางการทูต ไทยจะเป็นเจ้าภาพการจัดการประชุม APEC และยังเป็นประเทศผู้ประสานงานความสัมพันธ์ อาเซียน – ญี่ปุ่นระหว่างปี 2564 – 2567 และในโอกาสนี้ ขอเชิญนายกรัฐมนตรีคิชิดะ เดินทางเยือนไทยและขอขอบคุณความช่วยเหลือที่มีต่อประเทศไทยเพื่อบรรเทาสถานการณ์โควิด-19ด้านนายกรัฐมนตรีญี่ปุ่น ชื่นชมและเชื่อมั่นวิสัยทัศน์และการดำเนินนโยบายของนายกรัฐมนตรี ยินดีในความสัมพันธ์ไทย-ญี่ปุ่นที่เป็นไปอย่างแนบแน่น และชื่นชมบทบาทไทยในการเป็นประเทศผู้ประสานงานอาเซียน-ญี่ปุ่น พร้อมดำเนินความสัมพันธ์กับไทยให้ก้าวหน้าและจะพิจารณาการเดินทางเยือนไทยในปีหน้า เพื่อสนับสนุนการเป็นเจ้าภาพเอเปคของไทยโอกาสนี้ ทั้งสองฝ่ายได้หารือในประเด็นต่างๆ เพื่อโอกาสในการกระชับความสัมพันธ์คือ การควบคุมการแพร่ระบาดของโรคติดเชื้อไวรัสโควิด -19 และการผ่อนคลายมาตรการเดินทางเข้าประเทศแก่ชาวต่างชาติฉีดวัคซีนครบโดสแล้ว โดยไม่ต้องกักตัว รวมทั้งชาวญี่ปุ่น การขยายการค้าการลงทุนระหว่างกันเพื่อฟื้นฟูเศรษฐกิจ ความร่วมมือในระยะต่อไป โดยนายกรัฐมนตรียินดีที่โมเดลเศรษฐกิจใหม่ หรือ BCG ของไทยสอดคล้องกับ Green Growth Strategy ของญี่ปุ่น ซึ่งจะจัดทำแผนยุทธศาสตร์ร่วมด้านเศรษฐกิจในการพัฒนาความเป็นหุ้นส่วนระหว่างไทยกับญี่ปุ่น ในระยะ 5 ปี ตลอดจนประเด็นความร่วมมือพหุภาคี ผ่านกรอบความเป็นหุ้นส่วนทางยุทธศาสตร์ระหว่างอาเซียนกับญี่ปุ่น